HR Službeni list Europske unije C 103/6

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća

(2016/C 103/06)

Europska komisija odobrila je tu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„STRACHITUNT”

EU br.: PDO-IT-02092 – 24.11.2015.

ZOI ( X ) ZOZP ( )

1. Skupina koja podnosi zahtjev i legitimni interes

Consorzio per la Tutela [tijelo za zaštitu] za Strachitunt Valtaleggio sa sjedištem u Piazza Don Arrigoni 7 c/o Sede Comunale 24010 Vedeseta (BG) ITALIJA Telefon: +39 3355754211 Adresa e-pošte : info@strachitunt.it consorziostv@pec.it

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☒ Opis proizvoda — ☐ Dokaz podrijetla — ☐ Metoda proizvodnje — ☐ Povezanost — ☐ Označivanje — ☐ Ostalo [treba navesti]

4. Vrsta izmjene (izmjena)

— ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena (izmjene)

Opis proizvoda izmijenjen je tako da propisana bočna visina sira mora iznositi između 10 cm i 18 cm umjesto između 15 cm i 18 cm.

Zahtjev za izmjenu opravdan je promjenom zahtjeva tržišta. Od registracije proizvoda kao ZOI-ja u ožujku 2014. zapaženo je da potrošači u većoj mjeri cijene sir Strachitunt, a distributeri pokazuju veći interes. Prisutnost tog proizvoda ZOI-ja u malenoj gorskoj dolini pomogla je promicanju turizma i povećanju potražnje za lokalnim proizvodom i njegovoj izravnoj prodaji te je bila glavni pokretač za nastanak drugih lokalnih proizvoda, čime je potaknuto cjelokupno gospodarstvo tog planinskog područja. Međutim, uočeno je da kupce više zanimaju sirevi niže bočne visine koji su zbog toga i nešto manji. Ti manji sirevi s jedne strane ispunjuju potrebe izravnih kupaca koji cijene male porcije, a s druge strane i velikih trgovaca na malo jer sirevi bolje zadovoljavaju zahtjeve za unaprijed pakirane proizvode. U konačnici, privlače i strane kupce koje iznimno zanima taj proizvod, ali nisu skloni nositi kući preteške sireve. Kako bi se zadovoljile promijenjene potrebe potrošača i distributera, važno je odobriti zahtjev za manju izmjenu uzimajući u obzir činjenicu da prethodno navedena izmjena parametara ne utječe na naknadne faze obrade, postupak starenja ili, najvažnije, svojstva konačnog proizvoda koji ostaju nepromijenjeni u specifikaciji.

JEDINSTVENI DOKUMENT

„STRACHITUNT”

EU br.: PDO-IT-02092 – 24.11.2015.

ZOI ( X ) ZOZP ( )

1. Naziv (nazivi)

„Strachitunt”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Strachitunt je plavi sir dobiven od sirovog punomasnog kravljeg mlijeka starom tehnikom uporabe dviju skuta nakon srednje dugog razdoblja dozrijevanja od najmanje 75 dana.

Strachitunt ima tanku i grubu koru prosječne čvrstoće, ponekad pokrivenu plijesni, žućkaste je boje koja nakon dugog starenja prelazi u sivu.

To je sir cilindrična oblika s ravnim stranicama promjera koji varira od 25 cm do 28 cm s ravnim ili blago zaobljenim bokom visine od 10 cm do 18 cm. Pojedini sir teži od 4 kg do 6 kg.

Kad se razreže, Strachitunt ima zbijenu, mramoriranu teksturu, koja se topi ispod kore, s kremastim crtama i zeleno-plavim prugama nastalima stvaranjem plijesni. Stupanj mramoriranosti u skuti varira s obzirom na broj spora prirodno prisutnih u mlijeku i njihovoj sposobnosti razvoja.

Okus je aromatičan i intenzivan, u rasponu od blagog do začinjenog, te može postati izraženiji kako sir dozrijeva.

Sadržaj masti iznosi najmanje 48 %, izražen kao postotak suhe tvari.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovo mlijeko, sakupljeno iz dviju mužnji, pri čemu najmanje 90 % ukupne količine dolazi od smeđih goveda pasmine bruna.

U proizvodnom postupku upotrebljava se teleće sirilo i sol dostupna na tržištu.

Mlijeko koje se upotrebljava u proizvodnji sira Strachitunt dolazi s poljoprivrednih gospodarstava na kojima trava i/ili sijeno s livada s raznovrsnim travama čini najmanje 65 % ukupne suhe tvari u ishrani goveda. Najmanje 90 % te krme, koja čini oko 60 % ishrane goveda, mora dolaziti iz područja određenog u točki 4. niže. Ishrana životinja mora uključivati i koncentrate žitarica (kukuruza, ječma, pšenice), mahunarke (soju) i nusproizvode od prerade žitarica i mahunarki koji predstavljaju najviše 35 % suhe tvari te slane blokove za lizanje i mineralne ili vitaminske komplekse kao dodatke ishrani.

Zabranjena je upotreba kukuruzne silaže.

3.4. Posebni proizvodni postupci koji se moraju provesti na određenom zemljopisnom području

Sve se faze proizvodnog postupka moraju provoditi na određenom zemljopisnom području opisanom u točki 4. u nastavku, uključujući uzgoj krava, mužnju, sakupljanje i preradu mlijeka te izradu i dozrijevanje sira.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Sir Strachitunt sa zaštićenom oznakom izvornosti može se dijeliti na komade i pakirati izvan zemljopisnog područja proizvodnje. Poduzeća koja dijele sir na komade i pakiraju ga moraju obavijestiti Consorzio di Tutela [tijelo za zaštitu] sira Strachitunt prije provedbe tih postupaka.

3.6. Posebna pravila za označivanje proizvoda na koji se odnosi registrirani naziv

Sir Strachitunt stavlja se na tržište u obliku cijelih kolutova i/ili u komadima te pušta u promet s logotipom (Slika) otisnutim na jednoj strani i s datumom proizvodnje otisnutim na boku.

Na cijelim kolutovima mora se nalaziti i identifikacijska oznaka s nazivom „Strachitunt” i logotipom (Slika) na gornjoj strani koluta. Ako ga se stavlja na tržište u komadima, na vanjskom pakiranju sira mora se nalaziti logotip (Slika) koji se ponavlja.

Slika

Grafički simbol (logotip)

4. Sažeta definicija zemljopisnog područja

Proizvodnim su područjem obuhvaćene općine Taleggio, Vedeseta, Gerosa i Blello smještene u pokrajini Bergamo na nadmorskoj visini od najmanje 700 m. Ta područja, djelomično ili u cijelosti, čine regiju Valtaleggio.

5. Povezanost sa zemljopisnim područjem

Dolina Taleggio smještena je u srcu Orobijskih Predalpa i njezin se velik dio nalazi u parku prirode Bergamske Orobijske Predalpe. U dolini nema industrijskih djelatnosti niti izvora onečišćenja, a nalazi se dovoljno daleko od prenaseljenih lombardijskih nizina i najvećih izgrađenih područja. Zbog takvog položaja u dolini Taleggio još uvijek postoje nezagađena područja s netaknutom prirodom, što ima pozitivan utjecaj na sve proizvodne djelatnosti na tom području.

Osim što su smještene blizu jedna drugoj, prethodno navedene općine imaju i slične antropogeografske karakteristike. Pašnjaci koji prevladavaju na tom području omogućuju idealan okoliš za uzgoj stoke i alpsku ispašu te omogućuju proizvodnju i preradu mlijeka koje se upotrebljavaju u izradi sira Strachitunt. Velik udio krava pasmine Bruna na tom području tipičan je za uzgoj goveda u toj planinskoj regiji. Smještaj regije podrijetla omogućuje da životinje budu najmanje šest mjeseci svake godine na pašnjacima, čime se poboljšava kakvoća mlijeka koja iznimno ovisi o postizanju optimalne razine dobrobiti životinja. Kombinacija tih uvjeta i općenite klime na ovom planinskom području na nadmorskoj visini od najmanje 700 m te uvjeti u zrionicama u kojima sir dozrijeva predstavljaju optimalno okruženje za proizvodnju mnogobrojnih različitih vrsta mekih sireva, kako u prošlosti tako i danas. Na tom se zemljopisnom području nalaze mjesta s povijesnom i dokumentiranom tradicijom mljekarstva te stoga tehnike koje se primjenjuju u proizvodnji i dozrijevanju sira Strachitunt imaju dugu tradiciju.

Unutar zemljopisnog proizvodnog područja mlijeko se prerađuje ili izravno na alpskom pašnjaku ili na drugim poljoprivrednim gospodarstvima u regiji: u prvom se slučaju mlijeko uopće ne prevozi, a u drugom se prevozi samo na kratke udaljenosti.

Osim toga, primjena tradicionalnih tehnika, kao što je metoda upotrebe dviju skuta i upotreba kisele sirutke kao sredstva za odmašćivanje pri čišćenju spremnika za grijanje i pribora, nije štetna za okoliš i poštuje mikrofloru koja je prirodno prisutna u radnom okolišu, uz zadržavanje zdravstvene ispravnosti gotovog proizvoda. Na gospodarstvima koja se nalaze na području podrijetla većinom se upotrebljavaju podzemne zrionice za dozrijevanje sira, sa „statičkim” sustavima hlađenja kojima se iskorištavaju niske temperature klime tog područja. To je moguće zbog oblika doline zbog kojeg područja koja se nalaze desno od potoka Enna imaju vrlo ograničenu izloženost sunčevoj svjetlosti čak i tijekom ljeta. Ti uvjeti pridonose različitom stupnju mramoriranosti koja je karakteristična za ovaj sir.

Strachitunt je proizvod dobiven starom tehnikom proizvodnje sira upotrebom dviju skuta. Za tu je tehniku potrebna upotreba dviju skuta: jedne tople i jedne hladne, dobivenih u vremenskom razmaku od otprilike 12 sati iz dviju dnevnih mužnji.

Te se dvije skute sjedinjuju i miješaju tako da se dobije jedan sir.

Prepoznatljive karakteristike sira Strachitunt jesu njegova posebna metoda proizvodnje, njegov stupanj mramoriranosti koji varira ovisno o prisutnosti prirodne plijesni (zabranjeno je dodavanje mlijeku bilo kakvih kultura gljivica) te njegova zbijena, mramorirana tekstura koja se topi ispod kore te kremaste crte.

Metode koje se upotrebljavaju za proizvodnju sira Strachitunt proizlaze iz morfoloških karakteristika područja Valtaleggio, što je dovelo do razvoja malih poljoprivrednih gospodarstava koja su izrađivala sir za osobne potrebe.

Osim toga, uzgoj goveda pasmine Bruna, koja posjeduju izvanrednu sposobnost prilagodbe planinskom tlu i klimatskim uvjetima, utjecao je te i dalje utječe na svojstva mlijeka.

U prošlosti su se sirevi morali proizvoditi od sirovog mlijeka koje se prerađivalo u bakrenim spremnicima jer se drvo upotrebljavalo kao gorivo, što je značilo da mlijeko nije moglo biti toplinski obrađeno.

Tehnika upotrebe dviju skuta pojavila se i kao posljedica potrebe za preradom mlijeka odmah nakon mužnje jer ga nije bilo moguće čuvati na hladnom; ta je metoda omogućivala upotrebu tople skute odmah nakon njezina formiranja, zajedno s hladnom skutom iz prethodne prerade mlijeka.

Upotrebom ove metode proizvodnje kemijska, fizikalna i mikrobiološka svojstva mlijeka usko su povezana s konačnim proizvodom. Mramoriranost se pojavljuje zbog prirodne prisutnosti spora plijesni u mlijeku i na mjestu na kojem sir dozrijeva. Ta se plijesan može razviti zahvaljujući posebnim tehnikama proizvodnje i praksi bušenja rupa u siru tijekom njegova dozrijevanja.

Svi su postupci koji se provode tijekom proizvodnje sira Strachitunt neodvojivo povezani sa zemljopisnim okruženjem i tradicijom koja se prenosila tijekom vremena, što određuje posebne karakteristike gotovog proizvoda.

Upućivanje na objavu specifikacije

(članak 6. stavak 1. drugi podstavak ove Uredbe)

Cijeli tekst specifikacije proizvoda dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

možete otići izravno na početnu stranicu Ministarstva poljoprivredne, prehrambene i šumarske politike (www.politicheagricole.it) te odabrati „Prodotti DOP IGP” (u gornjem desnom uglu ekrana), zatim „Prodotti DOP IGP STG” (s lijeve strane ekrana) i na kraju odabrati „Disciplinari di Produzione all’esame dell’UE”.

(1) SL L 179, 19.6.2014., str. 17.

(2) SL L 343, 14.12.2012., str. 1.